དུང་དཀར་ཚིག་མཛོད་ནི།ལྟོས་འཇོག་གིས་བཤད་ན་སྔོན་མེད་ཀྱི་ཚིག་མཛོད་ཁྱད་དུ་འཕགས་པ་ཞིག་རེད་མོད།འོན་ཏེ།དེ་ལའང་ཞན་ཆ་དང་སྐྱོན་ཆ་མི་ཉུང་བ་ཞིག་འདུགདེ་ནི་ངས་གོང་དུ་ཚིག་གཏེར་རྒྱ་མཚོའི་སྐབས་སུ་བཤད་པ་ནང་བཞིན་དོན་གཅིག་ལ་མིང་མི་འདྲ་བ་མང་དུ་ཡོད་པ་དེ་དག་ལ།དོན་གཅིག་མིང་གི་རྣམ་གྲངས་ཡིན་གསལ་གྱི་ངོ་སྤྲོད་རེ་རེ་ནས་བྱས་མེད་པ་ལྟ་བུ་རེད།ཡིན་ནའང་།དུང་དཀར་ཚིག་མཛོད་ལ་ངས་དམིགས་བསལ་སྟེར་ཆོག་ལ་དེ་ལྟར་དུ་ངོས་འཛིན་ཡང་བྱེད་ཀིན་ཡོད།རྒྱུ་མཚན་ནི།དུང་དཀར་ཚིག་མཛོད་ནང་གི་བརྗོད་བྱ་ཡོད་ཚད་དུང་དཀར་རིན་པོ་ཆེས་ལོ་དུ་མར་དཔེ་ཀློག་གནང་བའི་སྐབས་སུ་ཟིན་བྲིས་སུ་བཏབ་པ་ཞིག་རེད་ལ།ཕྱིས་སུ་ཟིན་བྲིས་ཤོག་དྲིལ་རྣམས་དཔྱད་བསྡུར་དང་གསེད་དཀྲོལ་བྱེད་ཁོམ་མ་བྱུང་བར་ཁོང་གློ་བུར་དུ་སྐུ་གཤེགས་པས།དུང་དཀར་ཚིག་མཛོད་ཀྱི་རྩོམ་སྒྲིག་པ་ཚོས་དབྱེ་ཞིབ་དང་གསེད་དཀྲོལ་གང་ཡང་མ་བྱས་པར་ཁོང་གི་ཟིན་བྲིས་ཡོད་ཚད་གླེགས་བམ་དུ་བསྒྲིགས་ནས་གྲུབ་པ་ཞིག་རེད།གལ་ཏེ་དུང་དཀར་ཚིག་མཛོད་འདི་ཁོང་བཞུགས་ཡོད་དུས་ཤིག་ལ་དཔེ་སྐྲུན་བྱས་པ་ཡིན་ན།གནད་དོན་འདི་དག་ནི་འབྱུང་སྲིད་ཀྱི་མ་རེད་སྙམ།